عسيلة

عسيلة (السمية لعلمية Mellivora capensis) هوّ حيوان بزولي منتاشر ف إفريقيا، جنوب غرب أسيا، و لهند. هو النوع لوحيد لي بقى من ڭنس "ميليڤورا" Mellivora و لفاميلة لفرعية د "لميليڤوريات" Mellivorinae. عندو ڭسدة طويلة و ضهر واسع و قاسح، ب جلدة مهلهلة كاتخليه يضور و يتحرك ب حرية كبيرة وسط منها. عسيلة هوّ أكبر نوع ديال لعرسيات، و كيوصل الطول ديالو ل مابين 55 و 77 سنتيميتر، و لوزن ديالو ف جوايه 16 كيلو. عسيلة عندو الديمورفيزم الجنسي بحال بزاف د لحيوانات لخرين، يعني بلي لأفراد ديال واحد من الجنسين ديالو (ف هاد لحالة الدكور) ماكيشبهوش (كبر و تقل) من الجنس لاخور (النتوات).

عسيلة حيوان وحداني لي يقدر يكون فايق ف أي وقت ف النهار على حساب لموضع فين كاين. هوّ ب لأساس حيوان لحايمي، و قلال لحيوانات لي كايفتارسوه بسباب الجلدة لقاسحة ديالو، قوّتو و لقدرات الدفاعية الشديدة ديالو. لأفراد لبالغين د هاد النوع كايديرو مناطق كبار د السكنة و كايعلّموهم ب الريحة، و ماكايتكاتروش ف شي موسم محدد. النتوة ديال عسيلة كاتولد واحد ولّا جوج د لوليدات لي كيبقاو ف الرعاية ديالها عام تال عام و ربع. بسباب لقدرة ديالو على لولف و لعيش ف مواطن مختالفين، كايتعتابر حيوان مامهددش ف عند لإتحاد لعالمي د لحفاظ على الطبيعة. تشهر عسيلة ف الصوشل ميديا، ب عتيبارو حيوان عدواني و دكي، و بلي شديد و ماكايخاف من تا حيوان خور.

 ف الثقافة 
ف الصومال كايتعتاقد بلي لعضة ديال عسيلة كاترد الراجل عاڭر، داكشي علاش كايتجنّبوه.

ف لهند كايتڭال بلي عسيلة شي مرات كايحفر و كايجبد لڭسدات د الناس لمدفونين. ف لعراق ف 2007، فاش لبريطانيين كانو محتلين لبصرة، خرجو إشاعات بلي أفراد د عسيلة "كاياكلو بنادم"، و ڭاع بلي لعساكريا لبريطانيين بلعاني طلقوهم، شي لي نفاتو لارمي د بريطانيا بشكل قطعي. الناطق الرسمي ب سمية الجيش ڭال بلي عسيلة أصلي ف لعراق ولايني نادر، و بلي كايكون عدواني و خطير غير يلا ستافزو لواحد.

 مصادر 

 زيد قرا 






تصنيف:بزوليات د الشرق لأوسط
تصنيف:بزوليات د جنوب آسيا
تصنيف:بزوليات د إفريقيا
تصنيف:كارنيڤورات د إفريقيا